કિશોર નાનપણથી જ ભણવામાં ઠોઠ. તેને ભણવાના ચોપડાઓમાં જરા પણ રસ નહીં. બાળપણમાં મુંબઈની માનવ મંદિર હાઈસ્કૂલમાંથી પ્રાથમિક-માધ્યમિક કક્ષાનો અભ્યાસ લઈ એચ.આર કોલેજ મુંબઈમાંથી કોમર્સ વિષયમાં ગ્રેજ્યુએટ થનારા કિશોર બિયાણી મોટાભાગે ક્લાસરૂમ બહાર જોવા મળતા. તેઓ નવી-નવી બજારોમાં ફરતા, લોકોની રસરુચિ જાણતા. કિશોર એક રીતે ભારતનાં જીવાતા જીવનની વાસ્તવિકતાને સમજવા માંગતા હતા. સ્કૂલ અથવા કોલેજનું ભણતર ક્લાર્ક કે મેનેજર બનવા માટે ચોક્કસ સારું છે પરંતુ તે ઉદ્યોગ સાહસિક બનવા માટે નથી. કિશોર પોતાના જેવાં બીજા કિશોર કક્ષાનાં લોકોથી અલગ હતાં.